Sonja Mikkelsen (S), 2001-01-18:
Erhvervslivets administrative byrder blev jo af tidligere erhvervsminister fru Mimi Jakobsen allerede i den første Nyrupregering betegnet som bøvl, og det er efter min opfattelse et godt udtryk, fordi det rummer byrder og opgaver, og fordi bøvl også i sig rummer et optimistisk signal om vilje til at komme succesfuld igennem. Hvis vi i Folketinget ikke havde noget at bøvle med, ville vi gå og kede os, og sådan er det jo også i virksomhederne og i offentlige institutioner.
Uden bøvl bliver dagen lidt kedeligere, men det sjoveste er jo, at man selv har været med til at sætte opgavelisten.
Men ingen virksomhed er jo en øde ø, og derfor kommer der også meget til virksomhederne udefra, mange opgaver og
mange vanskeligheder
Det kan være i kraft af konkurrencesituationer, markedsvilkår, teknologisk udvikling og finansielle behov, og det kan også være finansielle vanskeligheder.
Så er der også den type bøvl, som kommer fra erhvervsregulering, lovgivning, myndigheder og det, branchen selv er med til at skabe regulering for, f.eks. i form af brancheaftaler for markedsføring eller kollegiale, måske etiske spilleregler.
Regulering er jo også et tilbud.
Hvis man vil opnå fordele som f.eks. skattefradrag i en konkret situation, må man også stå til regnskab for det, og når man går lovgivningens krav om regnskaber og lignende igennem, viser det sig jo, at der er et stærkt sammenfald mellem det oplysningsbehov, som offentligheden har, og det egetbehov, virksomhederne har. En væsentlig del af opgaverne er ikke et ensidigt krav om kontrol gennem offentlig regulering.
Når regeringen netop har foreslået at fjerne årsregnskabspligten for 300.000 personligt ejede virksomheder, og de fleste alligevel tilkendegiver, at de fortsat vil lave regnskaberne, viser det jo netop, at der også er en høj grad af egeninteresse.
Siden de administrative byrder blev sat på den politiske dagsorden mere permanent, er der sket det glædelige, at især for de små virksomheder er omfanget af de administrative opgaver ikke længere stigende, men har tværtimod nu en vigende tendens.
Det er jo glædeligt, at det faktisk lykkes, når man gør en indsats, så det, hr. Svend Erik Hovmand sagde i sin begrundelse for forespørgslen, holder ikke.
Erhvervsministerens svar var derfor også en god fortælling efter Socialdemokratiets opfattelse.
Det er lykkedes at etablere et overvågnings-, vurderings- og måleprogram, som gør, at vi nu kan følge med i udviklingen, og det er meget tilfredsstillende, at så mange virksomheder er villige til at yde en indsats for, at dette måleprogram kan gennemføres på en troværdig måde.
Den måde, vi har grebet sagen an på her i Danmark, vækker jo også opsigt og anerkendelse i udlandet, og det er glædeligt at se, at den metodeudvikling, der er sket her i landet, også kan bruges i andre lande.
I Socialdemokratiet er vi også tilfredse med, at man i de enkelte ministerier er blevet mere bevidste om at vælge reguleringsformer, der giver mindst bureaukrati, og der er ingen tvivl om, at her er der også stadig meget at nå.
Det er vigtigt for virksomhederne, og det er naturligvis det centrale.
Men det er også interessant for samfundet i almindelighed, fordi det kan være med at holde de samfundsmæssige omkostninger nede.
For Socialdemokratiet er det væsentligt at fastholde et højt ambitionsniveau for at sikre den kvalitativt bedst mulige regulering, som altså også skal være så lidt byrdefuld som muligt. I forlængelse af den succesfortælling, som erhvervsministeren gav, og også som kvittering for denne mulighed for at tale om, hvad der allerede er gjort, hvad der er på vej, og hvad vi ikke mindst i kraft af dk21-strategien kan gøre yderligere,
vil jeg på vegne af Socialdemokratiet, SF og De Radikale fremsætte følgende:
Forslag til vedtagelse
»Folketinget noterer sig, at den første opgørelse af udviklingen i virksomhedernes samlede administrative byrder viser, at byrderne ikke er steget fra 1999 til 2000.
Folketinget anerkender pejlemærkerne i regeringens erhvervsstrategi .dk21
om høj kvalitet i reguleringen og administrative lettelser for virksomhederne og opfordrer regeringen til i et konstruktivt samarbejde med erhvervslivet at fortsætte og udbygge sit arbejde med - at sikre høj kvalitet i forberedelse af ny erhvervsregulering, - at fjerne og forenkle regler, der ikke længere er tidssvarende og - at opprioritere arbejdet med at indføre elektronisk administration som f.eks. LetLøn og indberetning.dk Folketinget pålægger regeringen årligt at orientere
Folketinget om udviklingen i de samlede administrative byrder
Jeg håber, at det forslag nu kan indgå i debatten, så vi kan få en konstruktiv drøftelse også resten af dagen.